
Text rozhodnutia
Súd: Krajský súd Bratislava Spisová značka: 1S/134/2017 Identifikačné číslo súdneho spisu: 1017200928 Dátum vydania rozhodnutia: 12. 10. 2017 Meno a priezvisko sudcu, VSÚ: JUDr. Zuzana Mališová ECLI: ECLI:SK:KSBA:2017:1017200928.1 Uznesenie Krajský súd v Bratislave v právnej veci žalobcu: H. A., bytom XX. V.XXX/X, XXX XX F., zastúpený: Advokátskou kanceláriou KRAKOVSKÝ& PARTNERS, s.r.o., Záhradnícka 27, 811 07 Bratislava, IČO: 35 977 272, proti žalovanému: Ekonomická univerzita v Bratislave, Dolnozemská cesta 1, 852 35 Bratislava, o preskúmanie zákonnosti rozhodnutia žalovaného č. R-133/2017 zo dňa 26.04.2017, o návrhu žalobcu priznať žalobe odkladný účinok, takto r o z h o d o l : Krajský súd v Bratislave priznáva žalobe o preskúmanie zákonnosti rozhodnutia žalovaného Ekonomickej univerzity v Bratislave, č. R-133/2017 zo dňa 26.04.2017 odkladný účinok, a to až do právoplatnosti rozhodnutia správneho súdu vo veci samej. o d ô v o d n e n i e : 1. Žalobca sa žalobou doručenou tunajšiemu súdu dňa 16.06.2017 domáha preskúmania zákonnosti a následného zrušenia rozhodnutia žalovaného č. R-133/2017 zo dňa 26.04.2017, ktorým potvrdil rozhodnutie dekana Národohospodárskej fakulty Ekonomickej univerzity v Bratislave č. DNHF/05/2017 zo dňa 14.03.2017 o uložení disciplinárneho opatrenia žalobcovi ako študentovi spočívajúce v podmienečnom vylúčení zo štúdia od 14.03.2017 do 16.06.2017 s určením podmienky, že ak žalobca v čase podmienky predloží novú dizertačnú prácu, ktorá bez všetkej pochybnosti nebude obsahovať časti práce iných autorov bez náležitého citovania a viesť tak k mylnému dojmu, že dané časti práce sú originálnym výsledkom autora predloženej práce, bude podmienečné vylúčenie zo štúdia zrušené. 2. V žalobe súčasne navrhol žalobca priznanie odkladného účinku tejto správnej žalobe s odôvodnením, že existuje predpoklad, že súd rozhodne o žalobe až v termíne po 16.06.2017 t. j. po stanovenom termíne na odovzdanie prepracovanej dizertačnej práce a z tohto dôvodu existuje reálna hrozba, že bez odkladu vykonateľnosti napadnutého rozhodnutia bude žalobca platne vylúčený zo štúdia. 3. Podľa § 184 SSP, podanie správnej žaloby nemá odkladný účinok, ak tento zákon alebo osobitný predpis neustanovuje inak. 4. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 5. Priznaním odkladného účinku na základe rozhodnutia správneho súdu podľa § 185 SSP sa pozastavujú účinky napadnutého rozhodnutia a takéto rozhodnutie nemôže byť podkladom na vydanie naň nadväzujúcich rozhodnutí alebo opatrení orgánov verejnej správy. 6. Správny súd považoval dôvody uvedené v žiadosti žalobcu o priznanie odkladného účinku žalobe za opodstatnené, nakoľko okamžitým výkonom napadnutého rozhodnutia mu hrozí závažná ujma resp. iný vážny nenapraviteľný následok v podobe jeho vylúčenia zo štúdia. 7. Vzhľadom na vyššie uvedené skutočnosti postupoval správny súd v súlade s § 185 písm. a) SSP a rozhodol o žiadosti žalobcu spôsobom uvedeným vo výroku tohto uznesenia. 8. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z. z. v znení zákona č. 33/2011 Z. z.). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1017200928.1 (dáta aktuálne k 2. 11. 2026). Záväzné je znenie zverejnené súdom.




